<classify> Awali, Taifa Stars ilipangiwa kucheza na timu inayoshiriki Ligi Kuu ya Afrika Kusini ya Chuo Kikuu cha Pretoria jana kabla Shirikisho la Soka la Afrika Kusini Safa, kuibadilisha timu hiyo.Mchezo huo wa kirafiki ni sehemu ya maandalizi ya kuwakabili Algeria Novemba 14 jijini Dar es Salaam katika Uwanja wa Taifa na marudiano yake kufanyika Novemba 17 jijini Algiers kuwania kufuzu kwa hatua ya makundi ya Kombe la Dunia mwaka 2018 nchini Urusi.Taifa Stars iliyoweka kambi nchini Afrika Kusini imekuwa ikifanya mazoezi kila siku katika uwanja wa Edenvale, baada ya kuwa na mazoezi ya stamina na pumzi kuweka uwiano sawa wa mazoezi fitness level. Kocha wa Stars, Charles Mkwasa sasa anaendelea na mazoezi ya kutengeneza mfumo kwa wachezaji wake.Timu hiyo ya Chuo Kikuu cha Pretoria iko nafasi moja kutoka mkiani ikiwa imejikusanyia pointi tano baada ya kucheza mechi 15 katika msimamo wa ligi hiyo yenye jumla ya timu 16. Timu hiyo ya taifa ya vijana ya Afrika Kusini imecheza fainali tatu za Mataifa ya Afrika na mara moja imecheza Michezo ya Olimpiki.Taifa Stars inakabiliwa na kibarua kigumu dhidi ya Algeria, ambao wanafanya vizuri katika mashindano mbalimbali ya kimataifa ukilinganisha na Taifa Stars, ambao hawajawahi kufuzu kucheza fainali za Kombe la Dunia.Algeria imefuzu mara nne katika fainali za Kombe la Dunia mwaka 1982, 1986, 2010 na 2014 huku ikishinda mara moja taji la Mataifa ya Afrika Afcon mwaka 1990 wakati walipoandaa mashindano hayo.Katika fainali za Kombe la Dunia za mwaka jana nchini Brazil, Algeria ilikuwa timu ya kwanza ya Afrika kufunga mabao manne katika mchezo mmoja baada ya kufunga mabao hayo dhidi ya Korea ya Kusini.  <topic>: michezo 